Rīgā 2021. gada 27. jūlijā

**Paredzētās darbības ietekmes uz vidi sākotnējais izvērtējums Nr.RI21SI0084**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs:**

###### Paredzētās darbības nosaukums:

2 dzīvojamo māju, saimniecības ēkas un ārējās elektroapgādes būvniecība.

###### Paredzētās darbības norises vieta:

Glūdas iela 26 (zemes vienības kadastra apzīmējums 1300 019 1622), Jūrmala (turpmāk – Paredzētās darbības vieta).

###### Informācija par paredzēto darbību, iespējamām paredzētās darbības vietām un

###### izmantojamo tehnoloģiju veidiem:

Valsts vides dienesta Lielrīgas reģionālā vides pārvalde (turpmāk – Dienests) 2021. gada   
16. martā saņēma Ierosinātāja iesniegumu ietekmes uz vidi sākotnējā izvērtējuma veikšanai, bet 2021. gada 14. jūnijā un 28. jūnijā saņēma papildinformāciju Būvniecības informācijas sistēmā (turpmāk – BIS) tehnisko noteikumu saņemšanai 2 dzīvojamo māju un saimniecības ēkas būvniecībai Glūdas ielā 26 (zemes vienības kadastra apzīmējums 1300 019 1622), Jūrmalā. Savukārt 2021. gada 19. maijā Dienests saņēma iesniegumu un 31. maijā BIS saņēma pieprasījumu tehnisko noteikumu saņemšanai ārējās elektroapgādes būvniecībai Glūdas ielā 26 (zemes vienības kadastra apzīmējums 1300 019 1622), Jūrmalā (turpmāk abas ieceres kopā sauktas – Paredzētā darbība).

Saskaņā ar iesniegumiem Paredzētās darbības vietā ir plānota 2 vienstāva dzīvojamo māju   
(~ 133 m2 un ~ 62 m2) un saimniecības ēkas (~ 26 m2) būvniecība ar kopējo apbūves laukumu ~237,07 m2, piebraucamā ceļa, žoga, 2 autostāvvietu, bruģēta laukuma izbūve, tāpat arī ēku ārējo inženierkomunikāciju izbūve, t.sk. ūdensapgādes un sadzīves kanalizācijas pieslēguma izveide pie pilsētas centralizētajiem tīkliem Kaugurciema ielā (~ 132 m garumā) un elektrības pieslēguma (elektrosadalne un pazemes elektrokabelis ~135 m garumā) izbūve līdz Kaugurciema ielai. Abu dzīvojamo māju siltumapgādei paredzēts uzstādīt apkures katlu ar cieto kurināmo un nominālo ievadīto jaudu līdz 0,2 MW, bet saimniecības ēkai siltumapgāde nav paredzēta.

Paredzētās darbības vieta atrodas Baltijas jūras un Rīgas jūras līča piekrastes krasta kāpu aizsargjoslas teritorijā un saskaņā ar Aizsargjoslu likuma 36. panta otro un otro prim daļu, kā arī likuma „Par ietekmes uz vidi novērtējumu” 2.pielikuma 11.punkta 12.apakšpunktu abām būvniecības iecerēm – gan 2 dzīvojamo māju un saimniecības ēkas būvniecībai, gan ārējās elektroapgādes tīkla būvniecībai ir nepieciešams veikt ietekmes uz vidi sākotnējo izvērtējumu. Vadoties no lietderības apsvērumiem, Dienests lēma, ka abu paredzēto darbību izvērtējumu ir iespējams apvienot vienā procedūrā, tāpēc Dienests sagatavo kopēju ietekmes uz vidi sākotnējo izvērtējumu.

Likuma „Par ietekmes uz vidi novērtējumu” 8.pants noteic, ka, piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Iesniedzējs iesniegumā nav norādījis divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Iesniedzējs varētu neveikt darbību.

**5.Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Izvērtējot paredzētās darbības iespējamās ietekmes un to būtiskumu, tika izmantoti likuma „Par ietekmes uz vidi novērtējumu” 11.panta kritēriji (paredzēto darbību, darbības vietu un šīs vietas ģeogrāfiskās īpatnības raksturojošie faktori, ņemot vērā paredzētās darbības ietekmes apjomu un telpisko izplatību; ietekmes raksturu; ietekmes intensitāti un kompleksumu; ietekmes varbūtību; ietekmes plānoto sākumu, ilgumu, biežumu un atgriezeniskumu; savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju; iespēju pilnvērtīgi samazināt paredzēto ietekmi uz vidi) un uz Eiropas Savienības sākotnējā izvērtējuma vadlīniju C pielikumu balstīts kontrolsaraksts.

Paredzētās darbības vieta atrodas Baltijas jūras un Rīgas jūras līča krasta kāpu aizsargjoslā   
un vietējas nozīmes pilsētbūvniecības pieminekļa „Kauguru zvejniekciems” (valsts aizsardzības numurs Nr.6086) teritorijā un ir tā daļa. Paredzētās darbības vieta pagaidām ir neapbūvēta, taču jau agrāk ir bijusi antropogēni ietekmēta.

Saskaņā ar Jūrmalas pilsētas teritorijas plānojumu, kas apstiprināts ar Jūrmalas pilsētas domes   
2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu” Paredzētās darbības vieta atrodas Savrupmāju apbūves teritorijā (DzS23), kā arī ķīmiskajā aizsargjoslā ap ūdens ņemšanas vietām, tuvākais pazemes ūdens ieguves urbums atrodas ~ 225 m attālumā no Paredzētās darbības vietas. Paredzētās darbība ir atļautā teritorijas izmantošana. Aizsargjoslu likuma 9. panta otrajā daļā norādīts ka, *ap ūdens ņemšanas vietām nosaka stingra režīma, kā arī bakterioloģisko un ķīmisko aizsargjoslu.* Jūrmalas pilsētas teritorijas plānojumā tiek noteiktas vides un dabas resursu aizsardzības aizsargjoslas ap pazemes ūdens ņemšanas vietām – stingrā režīma, ķīmiskās un bakterioloģiskās aizsargjoslas. Paredzētās darbības norises vietā nodrošinot absorbējoša materiāla krājumus iespējamo naftas produktu nolijumu savākšanai, nav paredzams pazemes ūdeņu apdraudējums.

Paredzētās darbības vietā 2020. gada 26. novembrī tika apstiprināts detālplānojums zemesgabalam Glūdas ielā 26, Jūrmalā, saskaņā ar kuru Paredzētā darbība ir atļautā teritorijas izmantošana.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6.pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu aizsargjosla.

Aizsargjoslu likuma 36.panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36.panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36.panta otrās daļas 3.punktā, proti, *ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā un šīs darbības ir saskaņotas ar attiecīgo Valsts vides dienesta reģionālo vides pārvaldi*. Būvniecības likuma 1.panta 3.punktā definēts, ka ,,būve” ir *ķermeniska lieta, kas tapusi cilvēka darbības rezultātā un ir saistīta ar pamatni (zemi vai gultni)*, līdz ar to inženierkomunikāciju tīkli šī likuma izpratnē ir definējami kā būve. Aizsargjoslu likuma 36.panta divi prim viens daļa nosaka, ka likuma 36.panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes uz vidi sākotnējais izvērtējums.

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2021. gada 21. maijā un 27. jūlijā) paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrētas īpaši aizsargājamās sugas vai sugas, kurām veidojami mikroliegumi, savukārt Paredzētās darbības vieta robežojas ar īpaši aizsargājamo biotopu *2180* *Mežainas piejūras kāpas*, bet Paredzēto darbību plānots veikt ārpus biotopa teritorijas. Kā arī Paredzētās darbības vieta (piebraucamais ceļš) robežojas ar dabas pieminekli ID 16467 Parastā kļava (Acer platanoides) un atrodas tā aizsargzonā. Tuvākā īpaši aizsargājamā dabas teritorija (*Natura 2000*) *Ķemeru nacionālais parks* atrodas aptuveni 1600 m attālumā no Paredzētās darbības vietas, līdz ar to ietekme uz to nav būtiska.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Paredzētās darbības vieta neatrodas piesārņotā vai potenciāli piesārņotā teritorijā (dati skatīti 2021. gada 21. maijā).

Paredzētā darbība nav saistīta ar būtisku piesārņojuma risku un ar papildus infrastruktūras objektu būvniecību ārpus zemesgabala robežām. Tā neradīs būtisku ietekmi attiecībā uz plānoto teritorijas izmantošanu, kā arī ietekme uz īpaši aizsargājamo biotopu tiks samazināta līdz minimumam.

**Secinājumi:**

Tā kā Paredzētā darbība tiks veikta pilsētas teritorijā, tai skaitā atbilstoši vietējās pašvaldības teritorijas plānojumam un detālplānojumam, un tā tiek saskaņota ar Dienestu, Paredzētā darbība krasta kāpu aizsargjoslā ir pieļaujama atbilstoši Aizsargjoslu likuma 36.panta otrās daļas 3.punktā noteiktajam izņēmuma gadījumam.

Pēc visas dokumentācijas izvērtēšanas Dienests secināja, ka Paredzētā darbība ir atļautā teritorijas izmantošana konkrētajā vietā un tai nav paredzama būtiska negatīva ietekme uz vidi.

Tāpat tika konstatēts, ka teritorija neatrodas īpaši aizsargājamā dabas teritorijā, tajā nav konstatēti īpaši aizsargājami biotopi, īpaši aizsargājamas sugu dzīvotnes, mikroliegumi un to buferzonas, savukārt Paredzētās darbības vietas tuvumā atrodas īpaši aizsargājams biotops *2180* *Mežainas piejūras kāpas* un dižkoks *Parastā kļava*. Tā kā darbību nav paredzēts veikt biotopa teritorijā, Dienests secina, ka ietekme uz biotopu nav paredzama. Taču darbību ir paredzēts veikt dižkoka aizsargzonā, tā aizsardzībai Dienests var izvirzīt prasības tehniskajos noteikumos, lai samazināt ietekmi uz to līdz minimumam.

Ņemot vērā augstāk minēto, Dienests secina, ka Paredzētai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un paredzētā darbība kopumā neradīs būtiskas ietekmes uz vidi.

##### 6.Izvērtētā dokumentācija:

##### Iesniedzēja 2021. gada 16. marta iesniegums ietekmes uz vidi sākotnējā izvērtējuma veikšanai un 2021. gada 14. un 28. jūnijā BIS sniegtā papildus informācija tehnisko noteikumu saņemšanai.

1. Iesniedzēja 2021. gada 19. un 31. maijā Būvniecības informācijas sistēmā saņemtais pieprasījums tehnisko noteikumu saņemšanai.
2. Dabas aizsardzības pārvaldes 2021. gada 21. aprīļa vēstule Nr. 3.27/2263/2021-N ,,Par paredzēto darbību Glūdas ielā 26, Jūrmalā”.
3. Dabas aizsardzības pārvaldes dabas datu pārvaldības sistēma „OZOLS”.
4. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu saraksts.
5. Būvniecības informācijas sistēma.
6. Jūrmalas pilsētas teritorijas plānojums, kas apstiprināts ar Jūrmalas pilsētas domes   
   2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.
7. Detālplānojums zemesgabalam Glūdas ielā 26, Jūrmalā, kas apstiprināts ar Jūrmalas pilsētas domes 2020. gada 26. novembra lēmumu Nr.665 (prot. Nr. 21, 39.p.).
8. Eiropas Savienības sākotnējā izvērtējuma vadlīniju C pielikumā balstītais kontrolsaraksts.

##### 7. Sabiedrības informēšana:

##### Dienests ar 2021. gada 15. aprīļa vēstuli Nr.11.4/2741/RI/2021 „Par informatīva paziņojuma nosūtīšanu Glūdas ielā 26 (zemes vienības kadastra apzīmējums 1300 026 1622), Jūrmalā” nosūtīja informāciju par paredzēto darbību Jūrmalas pilsētas domei un biedrībai „Vides aizsardzības klubs”, kā arī informatīvo paziņojumu par paredzēto darbību publicēja Valsts vides dienesta tīmekļa vietnē. Līdz šim nav saņemtas sabiedrības atsauksmes vai priekšlikumi.

##### 8. Administratīvā procesa dalībnieku viedokļi:

##### Dienestā ir saņemta Dabas aizsardzības pārvaldes 2021. gada 21. aprīļa vēstule Nr. 3.27/2263/2021-N, kurā sniegts viedoklis, ka Paredzētā darbība ir pieļaujama, ja tiek ievērotas Aizsargjoslu likuma 36. pantā noteiktās prasības un nosacījumi un rekomendācijas, kas izvirzītas biotopu eksperta atzinumā. Tehniskajos noteikumos jāiestrādā eksperta atzinumā izvirzītie nosacījumi paredzētās darbības ietekmes uz dabas vērtībām samazināšanai. Vēstulē papildus norādīts, ka ļoti svarīgi ir nepasliktināt dižkoka stāvokli - netraumēt tā saknes, stumbru un vainagu. Svarīgi saglabāt dižkoka ilgtspēju – projektēšanas un būvniecības darbu laikā piesaistīt sertificētu arboristu, lai nodrošinātu dižkoka aizsardzības pasākumus.

##### Iesniedzēju viedoklis izteikts iesniegumā Dienestam un iesniegumam klāt pievienotajos dokumentos. Dienests, izvērtējot iesniegto dokumentāciju, iepriekš minētos faktus, apsvērumus, secina, ka ietekmes uz vidi novērtējums 2 dzīvojamo māju, saimniecības ēkas un ārējās elektroapgādes būvniecībai nav nepieciešams, jo minētajai darbībai nav paredzama nozīmīga un kompleksa ietekme uz vidi un iespējamās ietekmes ir identificētas ietekmes uz vidi sākotnējā izvērtējuma ietvaros.

##### Dienestam pastāv iespēja piemeklēt pārdomātus risinājumus negatīvās ietekmes uz vidi novēršanai un/vai mazināšanai, izvirzot nosacījumus tehniskajos noteikumos.

##### 9. Piemērotās tiesību normas:

##### Administratīvā procesa likums.

##### Aizsargjoslu likums.

##### Likuma „Par ietekmes uz vidi novērtējumu” 3., 32., 11.pants un 2.pielikuma 11. punkta 12.apakšpunkts.

##### Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts.

##### Jūrmalas pilsētas teritorijas plānojums, kas apstiprināts ar Jūrmalas pilsētas domes 2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

##### Detālplānojums zemesgabalam Glūdas ielā 26, Jūrmalā, kas apstiprināts ar Jūrmalas pilsētas domes 2020. gada 26. novembra lēmumu Nr.665 (prot. Nr. 21, 39.p.).

**Lēmums:**

Nepiemērot ietekmes uz vidi novērtējuma procedūru Iesniedzēja ierosinātajai darbībai –   
2 dzīvojamo māju, saimniecības ēkas un ārējās elektroapgādes būvniecībai Glūdas ielā 26 (zemes vienības kadastra apzīmējums 1300 026 1622), Jūrmalā.

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Direktora p.i.,

Direktora vietniece L.Ābele

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Lielmanis 29496408

*pauls.lielmanis@vvd.gov.lv*